3. การประกอบธุรกิจของแต่ละผลิตภัณฑ์

ลักษณะของผลิตภัณฑ์หรือบริการของบริษัท

บริษัทประกอบธุรกิจทางด้านสิ่งพิมพ์ ผลิตและจำหน่ายหนังสือพิมพ์จีนรายวัน “ตงฮั้ว”
ที่ประกอบด้วยเนื้อหาสาระทุกประเภท ทั้งข่าวในประเทศและข่าวต่างประเทศ
ข่าวเศรษฐกิจและการเงิน ข่าวธุรกิจ ข่าวการเมือง ข่าวสังคม ข้อมูลด้านการท่องเที่ยว
ตลอดจนสารคดี ความรู้ และเรื่องสั้นต่างๆ ฯลฯ เสนอข่าวที่รวดเร็วทันเหตุการณ์เป็นสำคัญ
ความเที่ยงตรงของข่าวสารและข้อมูลความรู้ รวมทั้งสำนวนการเขียนและภาษาที่ถูกต้อง
ชัดเจนเข้าใจง่าย ในการดำเนินธุรกิจ บริษัทฯ
มีทีมงานของกองบรรณาธิการที่มีความรู้และประสบการณ์กว่า 40 ปี
ที่เชี่ยวชาญอย่างยิ่งในการร่วมทำงานด้านการผลิตข่าวและการวางแผนสื่อโฆษณา
โดยมีการพัฒนารูปแบบการนำเสนอข่าวและสาระ ให้มีลักษณะที่หลากหลาย
เพื่อตอบสนองต่อประชาชนกลุ่มต่างๆ ให้มากยิ่งขึ้น
ทำให้หนังสือพิมพ์ตงฮั้วเป็นหนังสือพิมพ์ที่มียอดผู้อ่านหนังสือพิมพ์จีนสูงสุด บริษัทฯ
ได้ทำการจัดจำหน่ายโดยวางแผงทุกวัน ครอบคลุมพื้นที่การจำหน่ายทั่วประเทศ

บริษัทร่วม 

บริษัท ตงฮั้ว คอนสตาร์ จำกัด

ลักษณะของผลิตภัณฑ์

  เป็นบริษัทที่ดำเนินธุรกิจบริการในด้านต่าง ๆ ดังนี้

  - การออกแบบ ตกแต่งและการก่อสร้างคูหาในงาน EXHIBITION

  - การก่อสร้างและออกแบบตกแต่งภายใน

  - การออกแบบโชว์รูม และจุดโชว์สินค้าตามความต้องการ

  - การทำป้ายโฆษณาประชาสัมพันธ์นอกสถานที่

  - การจัดกิจกรรมและรับปรึกษาโครงการต่าง ๆ

บริษัท ธนวัฒน์ประกันภัย จำกัด

ลักษณะของผลิตภัณฑ์

เป็นบริษัทที่ดำเนินธุรกิจทางด้านประกันวินาศภัยทุกประเภท ดังรายละเอียดต่อไปนี้

- การประกันภัยอัคคีภัย ให้ความคุ้มครองที่อยู่อาศัย อาคาร โรงงาน คอนโดมิเนียม
และทรัพย์สินอื่น ๆ ในกรณีที่เกิดความเสียหาย

- การประกันภัยขนส่งสินค้าทางทะเล และการขนส่ง เป็นความคุ้มครองถึงธุรกิจการนำเข้า
และส่งออกคุ้มครองความเสียหายของสินค้าจากอุบัติเหตุ
สูญหายหรือเสียหายจากอุบัติเหตุจากภัยธรรมชาติ
ที่มีสาเหตุภายนอกและเป็นเหตุการณ์ที่ไม่คาดหมายในระหว่างทำการขนส่ง

- การประกันภัยรถยนต์

- การประกันภัยเบ็ดเตล็ด เป็นการคุ้มครองความเสียหายต่อชีวิต และทรัพย์สิน
อันมีสาเหตุมาจากการเกิดอุบัติเหตุ

บริษัท อินเตอร์เนตเวนเจอร์ จำกัด

ลักษณะของผลิตภัณฑ์

เป็นบริษัทที่ดำเนินธุรกิจด้านบริการพาณิชย์อิเล็กทรอนิกส์ อาทิเช่น

-   การออกแบบและพัฒนาเว็บไซด์

-   การให้คำปรึกษาทางด้านการออกแบบและพัฒนาระบบงานธุรกิจ (Business Module)
    เพื่อใช้กับระบบพาณิชย์อิเล็กทรอนิกส์

-   ให้บริการที่ครบวงจรทั้งด้านอุปกรณ์ (Hardware) , ระบบงาน (Software) ,
    และให้คำปรึกษา (Consultancy)

การตลาดและภาวะการแข่งขัน

ด้านสิ่งพิมพ์ บริษัท ฯ ดำเนินธุรกิจหนังสือพิมพ์จีนให้บริการข่าวสารข้อมูลแก่ลูกค้าผู้อ่านหนังสือพิมพ์จีน
ทั้งผู้ลงทุนชาวต่างชาติที่มาประจำในประเทศไทย นักท่องเที่ยว เจ้าของกิจการ นักศึกษา
กลุ่มนักธุรกิจ รวมถึงประชาชนทั่วไป ที่สนใจในข้อมูลข่าวสาร หรือต้องการศึกษา
การเปิดประเทศและการที่ประเทศจีนเข้าเป็นสมาชิกองค์การค้าโลก หรือ WTO
จะทำให้มีผู้สนใจเรียนรู้ภาษาจีนธุรกิจมากขึ้น ความต้องการข้อมูลข่าวสารเกี่ยวกับประเทศจีน
และสภาพแวดล้อมทางธุรกิจของจีนเป็นที่ต้องการของนักธุรกิจมีมากขึ้น
เพื่อตอบสนองความต้องการของลูกค้า บริษัทจึงเล็งเห็นว่าการพัฒนาข่าวสารที่ถูกต้อง รวดเร็ว
มีประสิทธิภาพนั้นจำเป็นอย่างยิ่ง ประกอบกับบริษัทฯ มีบุคลากรที่มีความรู้
และประสบการณ์ในการนำเสนอข้อมูลข่าวสารในทันต่อเหตุการณ์
ปัจจุบันมีบริษัทที่ดำเนินธุรกิจหนังสือพิมพ์จีนประมาณ 6 ฉบับ
แต่เนื่องจากผู้ประกอบกิจการธุรกิจหนังสือพิมพ์จีนฉบับอื่น ๆ
ยังดำเนินธุรกิจในรูปแบบเก่าและประกอบกิจการในรูปครอบครัว จึงทำให้บริษัทซึ่งเป็นบริษัทมหาชน
มีความได้เปรียบกว่าคู่แข่งหนังสือพิมพ์จีนฉบับอื่นทั้งด้านการพัฒนาการระดมบุคลากร ภาพพจน์
ซึ่งเป็นประโยชน์อย่างมากในการติดต่อกับลูกค้า
โดยเฉพาะบริษัทมีหลักในการดำเนินธุรกิจที่ตั้งมั่นอยู่ในคุณธรรม ทำหน้าที่สื่อมวลชนที่ดี
เสนอข่าวที่ถูกต้องน่าเชื่อถือ และพัฒนาเนื้อหาให้สอดคล้องกับความต้องการของประชาชนในขณะนั้น
ขณะเดียวกันพยายามที่จะนำหรือพัฒนาเทคโนโลยีใหม่ ๆ
เข้ามาประยุกต์ใช้เพื่อเพิ่มประสิทธิภาพของข่าวให้ทันต่อเหตุการณ์ พร้อม ๆ
ไปกับการควบคุมบริการให้ได้มาตราฐาน สิ่งพิมพ์ของบริษัทมีครอบคลุมเกือบทั่วทุกจังหวัดของประเทศ
ทำให้บริษัทฯ มีส่วนครองการตลาดหนังสือพิมพ์สูงสุดในปัจจุบัน จากตลาดหนังสือพิมพ์จีนทั้งหมด
ในปีที่ผ่านมาลูกค้ารายใหญ่ 10 รายแรกของบริษัท คิดเป็นร้อยละ 50% ของรายได้สิ่งพิมพ์

บริษัทผลิตและจัดจำหน่ายสิ่งพิมพ์ โดยตรงให้แก่สมาชิก และผ่านผู้ค้าส่งหรือเอเย่นต์
ซึ่งสามารถที่จะจัดจำหน่ายตามแผงต่าง ๆ ได้ ทั้งสิ้นประมาณ 550 ราย
การบริหารงานการจัดจำหน่ายของบริษัทนั้น บริษัทฯ
มีบุคลากรและทีมงานที่มีประสบการณ์การจัดจำหน่ายในระดับประเทศ
ตลอดจนการยอมรับจากเอเย่นต์ทั่วประเทศ จึงไม่มีการทำสัญญาระหว่างบริษัทและเอเย่นต์
ทั้งนี้เนื่องจากบริษัทมีการติดต่อกับเอเย่นต์และมีความสัมพันธ์ทางธุรกิจที่ดีกันมาเป็นระยะเวลานานแล้ว
บริษัทฯ มีเอเย่นต์ทั้งส่วนกลางและส่วนภูมิภาคครอบคลุมพื้นที่ทั่วประเทศ
จึงถือว่าเป็นฐานการจำหน่ายที่สำคัญ โดยบริษัทได้ให้ส่วนลดสำหรับเอเย่นต์ตั้งแต่ 10%-30%
นอกจากนี้บริษัทมีการจำหน่ายให้กับกลุ่มสายการบิน กลุ่มโรงแรมต่างๆ
เพื่อให้บริการข้อมูลข่าวสารแก่ผู้อ่านได้อย่างทั่วถึง

ด้านโฆษณา จากสภาวะเศรษฐกิจที่ถดถอย ลูกค้าของบริษัทส่วนใหญ่ได้รับผลกระทบไปด้วย
ทำให้ลูกค้าต้องพยายามลดต้นทุนและค่าใช้จ่ายของตน โดยการหาสินค้าอื่นๆ ที่มีคุณภาพใกล้เคียงกัน
หรือ เท่าเทียมกันแต่ราคาถูกกว่า มาทดแทน อีกทั้งความเจริญก้าวหน้าของเทคโนโลยีใหม่ๆ
ที่มีการเปลี่ยนแปลงอยู่ตลอดเวลา ทำให้บริษัทฯ มีโอกาสและมีทางเลือกที่จะจัดหาผลิตภัณฑ์ใหม่ๆ
จึงเป็นผู้ริเริ่มให้มีการโฆษณาสี่สีในหนังสือพิมพ์จีนเป็นรายแรก
เพื่อช่วยเพิ่มยอดขายโฆษณาและเพิ่มศักยภาพในการแข่งขันทางธุรกิจ
มาตอบสนองตามความต้องการของลูกค้าได้มากและเหมาะสมขึ้น
โดยการนำประสบการณ์ความเชี่ยวชาญในการทำธุรกิจ
และความก้าวหน้าในเทคโนโลยีมาถ่ายทอดเป็นผลให้ปัจจัยเสี่ยงในการทำธุรกิจของบริษัทลดลง
นับเป็นช่องทางการตลาดอีกช่องทางหนึ่งที่เป็นประโยชน์อย่างยิ่งให้กับลูกค้าที่ต้องการโฆษณาในสิ่งพิมพ์
ผนวกกับการส่งเสริมการขายต่างๆ พัฒนาและปรับปรุงรูปแบบให้ทันสมัยอยู่เสมอ
และรักษาสัมพันธภาพที่ดีและความประทับใจในบริการให้กับลูกค้าของบริษัท
โดยทีมฝ่ายขายของบริษัทซึ่งเป็นผู้ดูแลรับผิดชอบ ศึกษาความต้องการของลูกค้า
เพื่อลูกค้าจะมั่นใจได้ว่าผลิตภัณฑ์หรือบริการที่นำมาลงโฆษณากับบริษัท
ตรงตามจุดประสงค์ถึงผู้บริโภคกลุ่มเป้าหมายอย่างแน่นอน

ลักษณะลูกค้า ลูกค้าส่วนใหญ่จะพิจารณาเลือกโฆษณาประเภทสิ่งพิมพ์
เนื่องจากเป็นการลงทุนที่ใช้งบประมาณน้อยกว่าเมื่อเทียบกับสื่อโฆษณาประเภทอื่น
และเป็นสื่อโฆษณาที่สามารถเข้าถึงผู้บริโภคได้อย่างดีและรวดเร็ว ประเภทลูกค้า ได้แก่ บริษัท
ห้างร้าน สมาคม มูลนิธิ เอเย่นต์ซี่ รัฐวิสาหกิจ กลุ่มองค์กรธุรกิจ องค์กรทางการเมือง
กลุ่มสินค้าและบริการของภาครัฐและเอกชน และลูกค้าทั่ว ๆ ไป

การจัดหาผลิตภัณฑ์หรือบริการ

ด้านกำลังการผลิต บริษัทมีเครื่องพิมพ์ Web offset จำนวน 2 สายการผลิต
ซึ่งทำให้สามารถผลิตหนังสือพิมพ์ตงฮั้วได้ 50,000 ฉบับต่อชั่วโมง
ซึ่งคาดว่าจะยังเพียงพอต่อความต้องการจนถึงปี 2544 วัตถุดิบที่ใช้ในการผลิตสิ่งพิมพ์ ซึ่งได้แก่
กระดาษ หมึกพิมพ์ หมีกพิมพ์ เพลท เคมีภัณฑ์ ฯลฯ ซึ่งวัตถุดิบหลักที่ใช้ในการผลิตคือ กระดาษ
จะมีการเปลี่ยนแปลงระดับราคาขึ้นลงไม่แน่นอน เนื่องจากราคาตลาดโลกอ้างอิง
โดยปัจจุบันการซื้อกระดาษสามารถสั่งซื้อได้ทั้งภายในประเทศและนำเข้าจากต่างประเทศ
ไม่จำเป็นต้องผูกขาดกับผู้จำหน่ายรายใดรายหนึ่ง แต่ในปี 2544
ที่ผ่านมาบริษัทได้ซื้อกระดาษกับตัวแทนในประเทศไทยทั้งหมด
สืบเนื่องจากต้นทุนราคากระดาษค่อนข้างสูงเมื่อเปรียบเทียบกับการสั่งซื้อในต่างประเทศ
และความผันผวนจากอัตราแลกเปลี่ยน สำหรับวัตถุดิบอื่นๆ ที่ใช้ในการผลิต
ซึ่งเทียบมูลค่าแล้วไม่สูงมากนัก บริษัทฯ ได้สั่งซื้อจากตัวแทนในประเทศไทยทั้งหมด
มีตัวแทนจำหน่ายโดยทั่วไป บริษัทฯ มิได้มีการจัดทำสัญญาผูกพันการจัดซื้อวัตถุดิบ
เนื่องจากสามารถจัดหาแหล่งวัตถุดิบที่สามารถเจรจาต่อรองได้ อย่างไรก็ตาม
ปัจจัยในการพิจารณาการจัดซื้อแต่ละครั้ง บริษัท
จะพิจารณาถึงราคาและคุณภาพของวัตถุดิบที่ใช้เป็นสำคัญ

กระบวนการผลิตไม่มีผลกระทบต่อสิ่งแวดล้อม